  Виталий Пронин «Ижысь винтовка» ӵошатсконэ 200 пала воргоронъёс но егит пиос люкаськизы. Вожвылъяськонлы дунъет сётыны вуылӥзы Россиысь биатлонъя сборной командалэн валтӥсь тренеръёсыз Александр Касперович но Владимир Барнашов. Россиысь биатлонъя сборной командалэн валтӥсь тренерез Александр Касперович.Кылем пятницае но субботае нимаз бызьылонын воргоронъёс 20 иськемез ортчизы, егит пиос - 15 иськемез, ӵошатскон йылпумъяськиз арнянуналэ спринтъёсын. Монэ шумпоттӥз: арнянуналэ А. Демидов нимо спорткомплексэ трос учкисьёс люкаськемын вал. Россиысь дано спортсменъёсты, стадионэтӥ ортчыкузы, юн кичабонъёс пумитазы. Семьяосынызы лыктэмын вал Пичи Пурга, Шаркан, Ува, Можга ёросъёсысь висисьёс.Арлы быдэ та ӵошатсконъёсы вуылэ Ува ёросысь Петропавлово гуртысь Валентина Яковлева. Таяз учыре но ӟуч но удмурт флагъёсын вал, спортсменъёслэсь кинюртэмзэс бичаз. Нош Шаркан ёросысь «Исток» огазеяськонлэн кивалтӥсезлэн Фаина Ефремовалэн биатлонэз телевизор пыр гинэ учкыса кӧтыз уг тыры. Сэзь спортсменъёсын, оло, удалтоз на, пе, ӵош патретэ но пуксьыны. Биатлон учкыны гуртысь но вуо.Нимаз бызьылонын воргоронъёс полын вормисе потӥз Тюменьысь Александр Логинов: чылкыт ыбылӥськиз, ӝог бызьылӥз. 2-тӥ но 3-тӥ интые потӥзы Красноярскысь Тимур Махамбеков но Пермь улосысь Сергей Клячин, ыбылӥськонын огпол янгышаса. Удмуртиысь Александр Поварницын чылкыт ыбылӥськиз ке но, 5-тӥ интые сяна ӧз шедьы. Тросэз учкисьёс висизы Санкт-Петербургысь Дмитрий Малышко понна. Берпуметӥ ыбылӥськонын янгышаз но 9-тӥ интые кылиз. Егит пиос пӧлын чылкыт ыбылӥськисьёс ӧй вал, нош вормисе потӥз Тюменьысь Семён Бей.Тужгес учкымон вал спринт. Таяз учыре Дмитрий Малышко вормонзэ нокинлы ӧз сёты ни. Ыбылӥськонын 1 пол янгышаз ке но, нырысетӥ луиз. Ижысь учкисьёсты шумпоттӥз Александр Поварницын чылкыт ыбылӥськеменыз но 6-тӥ интые шедеменыз. Егит пиос пӧлын вормисе потӥз Тюменьысь Сергей Демичев.- Нимаз бызьылонын кезьыт куазь вал, нош арнянуналэ шуныт кариськиз, Европаын выллем, - шуэ Дмитрий Малышко. - Спринтын стартэ 40-тӥ  потӥ ке но, куас сюресъёс шуге-леке ӧз вуттэ. Туэ ар мон понна бадӟым эскерон выллем луэ: дуннеысь но Европаысь ӵошатсконъёсын вал ни, табере тани «Ижысь винтовкаын» кужымме эскерисько. Но мон уг ӝожтӥськиськы, таӵе вошъяськонъёс спортсменэз кыдато гинэ. Нырысетӥ 6 инты басьтэмъёс.Д. Малышко вормонэзлы шумпотэмын ке, А. Поварницын паймемын каллен бызьылэмезлы.- Одӥгез буйгатэ: кыказ ик стартын чылкыт ыбылӥськыны быгатӥ, нош ӝоглык вуыны кулэ, - азьланезлы оскыса, вера Удмуртиысь спортсмен. - Мон дышемын чурыт лёгем куас сюрес вылтӥ бызьылыны. Дуннеысь яке Европаысь биатлонистъёс пӧлын кужмо нюръяськоно луоз. Мон азьын мукетыз ужпум но сылэ на: дуннеысь студентъёслэн Универсиадаязы но военнойёслэн шудонъёсазы вормисьёс пӧлы шедёно. Нимысьтыз тау карисько «Ижысь винтовкаез» учкыны лыктэмъёслы, соос ӧй ке луысалзы, 6 кужмоез пӧлы но ӧй шедьысал, дыр.Ортчем ӵошатсконлы дунъет сётӥз Россиысь биатлонъя сборной командалэн валтӥсь тренерез Александр Касперович:- Та ӵошатсконын вормисе потэмъёслы Европае сюрес усьтӥське, туэ но та сямлэсь ум куштӥськиське. А. Логинов, Д. Малышко, А. Поварницын, А. Слепов, П. Пащенко, Т. Махамбеков. Дуннеысь кубок понна нюръяськон сярысь ке верано, воргоронъёслэн командаязы трос воштӥськонъёс ӧз ортче. Тренеръёслэн кенешемзыя командае кельтӥмы Евгений Гараничевез. Нылкышноос понна бызьылозы Татьяна Акимова, Ольга Подчуфарова, Екатерина Глазырина. Соос борды итӥськизы Европаысь ӵошатсконъёсын вылӥ инты басьтэм Ульяна Кайшева но Ирина Услугина.Валентина Емельянова  